เปิดทางผู้ประสบภัยเอาค่าซ่อมบ้าน-รถลดหย่อนภาษีฯ
รมว.คลัง เตรียมเปิดทางให้ผู้ประสบภัยเอาค่าซ่อมบ้าน ซ่อมรถ มาลดหย่อนภาษีบุคคลธรรมดาได้
16 ธ.ค. 2554

รมว.คลัง เตรียมเปิดทางให้ผู้ประสบภัยเอาค่าซ่อมบ้าน ซ่อมรถ มาลดหย่อนภาษีบุคคลธรรมดาได้ 
นายธีระชัย ภูวนาถนรานุบาล รมว.คลัง เปิดเผยว่า กระทรวงการคลังเตรียมออกมาตรการเพื่อบรรเทาผลกระทบผู้ประสบภัยเพิ่มเติมอีก 5 มาตรการได้แก่ 1.การหารือกับกรมสรรพากรพิจารณาความเป็นไปได้ที่จะให้ความช่วยเหลือแก่ประชาชนทั่วไปที่มีภาระต้องซ่อมบ้านและซ่อมรถยนต์ ให้สามารถนำค่าใช้จ่ายเหล่านี้มาหักภาษีได้เป็นค่าลดหย่อนภาษีบุคคลธรรมดาได้ 
ทั้งนี้ 2. ได้ประสานงานกับธนาคารแห่งประเทศไทย หรือ ธปท. ถึงความเป็นไปได้ที่จะให้ ธปท. มีการให้กู้ยืมแบบดอกเบี้ยผ่อนปรนพิเศษผ่านสถาบันการเงินเพื่อมปล่อยกู้ให้กับผู้ประกอบการรายขนาดกลางและขนาดย่อมหรือเอสเอ็มอี และประชาชนที่มีความเดือดร้อนจริงๆ  ,3.กำลังพิจารณาความเป็นไปได้ที่จะให้ความช่วยเหลือธุรกิจที่ต้องซื้อเครื่องจักรใหม่ทดแทน ให้สามารถหักค่าเสื่อมราคาในอัตราที่สูงกว่าปกติเป็นกรณีพิเศษ
4.หารือกับกรมสรรพากร เพื่อพิจารณาความเหมาะสมที่จะขยายขอบเขตการยกเว้นอากรนำเข้าสำหรับสินค้าอื่นนอกเหนือจากรถยนต์ เพราะสินค้าอื่นเช่นโรงงานทำกระป๋องก็ร้องเรียนว่าได้รับผลกระทบเช่นกัน และ 5. พิจารณาเพื่อหาข้อสรุปกับสำนักงานส่งเสริมการลงทุนเพื่อเยียวยากิจการที่ประสบปัญหา